सहारा में फंसा 10 करोड़ लोगों का पैसा मिलेगा; सीमा हैदर ने फौजियों को भेजी थी फ्रेंड रिक्वेस्ट
Dainik Bhaskar Morning News and Latest Headlines; Here are today's top stories for you On Dainik Bhaskar. विपक्षी गठबंधन का नाम INDIA रखा गया:खड़गे ने ऐलान किया - NDA के 38 दलों की बैठक :PM ने अध्यक्षता की; रेसलर्स यौन शोषण केस में बृजभूषण को जमानत:बालिग पहलवानों के केस में दिल्ली कोर्ट
नमस्कार,
कल की बड़ी खबर देश की सत्ता को लेकर उत्तर और दक्षिण में हुई दो बैठकों की रही। दक्षिण में हुई बैठक में 2024 के लोकसभा चुनाव के लिए विपक्षी गठबंधन के नाम का ऐलान हुआ। वहीं उत्तर में सत्ताधारी गठबंधन ने अपने 25 साल पूरे होने का जश्न मनाया। एक खबर पाकिस्तान से आई उस महिला की रही, जिससे बीते 2 दिन में 19 घंटे पूछताछ की गई है।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर...
अब कल की बड़ी खबरें...
1. विपक्ष ने गठबंधन का नाम INDIA रखा; PM मोदी बोले- ये साथ तो आ सकते हैं, पास नहीं
विपक्ष के 26 दलों ने NDA (नेशनल डेमोक्रेटिक अलायंस) से मुकाबले के लिए INDIA नाम का गठबंधन बनाया है। फुल फॉर्म है- इंडियन नेशनल डेवलपमेंटल इन्क्लूसिव अलायंस। राहुल गांधी ने कहा कि ये लड़ाई NDA और INDIA के बीच में है। उधर, दिल्ली में PM मोदी की अध्यक्षता में NDA के 38 दलों की बैठक हुई। PM ने विपक्षी गठबंधन पर तंज कसते हुए कहा- ये साथ तो आ सकते हैं, पास नहीं। केरल में लेफ्ट और कांग्रेस एक-दूसरे के खून के प्यासे हैं, लेकिन बेंगलुरु में हाथ पकड़कर हंस रहे हैं।
ये खबर अहम क्यों है: भास्कर के सूत्रों के मुताबिक, कांग्रेस लोकसभा की 370 सीटों पर चुनाव लड़ेगी। बाकी 173 सीटों पर सहयोगी दलों को समर्थन दे सकती है। 26 विपक्षी पार्टियों के साथ आने से असम, हरियाणा, कर्नाटक, झारखंड और पश्चिम बंगाल में NDA को नुकसान होगा। क्योंकि यहां भाजपा विरोधी वोटों का बंटवारा नहीं होगा। पिछले चुनाव में इन 5 राज्यों की कुल 133 सीटों में से सिर्फ 7 सीटों पर कांग्रेस और सहयोगी पार्टियों को जीत मिली थी। वहीं भाजपा ने 89 सीटों पर जीत दर्ज की थी।
पूरी खबर यहां पढ़ें...
2. सहारा में फंसा 10 करोड़ लोगों का पैसा वापस मिलेगा; शुरुआत ₹5,000 करोड़ और 4 करोड़ निवेशकों से
गृह मंत्री अमित शाह ने दिल्ली में 'सहारा रिफंड पोर्टल' लॉन्च किया। इसके जरिए सहारा इंडिया की 4 को-ऑपरेटिव सोसाइटीज में निवेश करने वाले 10 करोड़ लोगों का फंसा पैसा वापस मिलेगा। शुरुआत 5,000 करोड़ रुपए और 4 करोड़ निवेशकों से हो रही है। निवेशकों को पोर्टल पर अप्लाई करना होगा, ऐसा करने के 45 दिन के अंदर पैसा सीधे अकाउंट में ट्रांसफर किया जाएगा।
ये खबर अहम क्यों है: सहारा ग्रुप की चार सोसाइटीज साल 2010 से 2014 के बीच बनाई गई थी। इन सोसाइटीज ने 10 करोड़ निवेशकों से 86,000 करोड़ रुपए से ज्यादा जुटाए थे। सबसे ज्यादा निवेशक बिहार, झारखंड, उत्तर प्रदेश, मध्य प्रदेश के हैं।
पूरी खबर यहां पढ़ें...
3. सीमा हैदर ATS के सेफ हाउस में शिफ्ट; भारतीय फौजियों को भी भेजी थी फ्रेंड रिक्वेस्ट
यूपी ATS ने पाकिस्तानी नागरिक सीमा हैदर को नोएडा के सेफ हाउस में शिफ्ट कर दिया है। सीमा के साथ उसका एक बेटा और प्रेमी सचिन भी है। ATS के सूत्रों के मुताबिक, सीमा के सोशल मीडिया अकाउंट से भारतीय सेना के कुछ जवानों को भी फ्रेंड रिक्वेस्ट भेजी गई थी। भाई के पाकिस्तानी आर्मी में होने के सवाल पर उसने चुप्पी साध ली है। सीमा जासूस है या प्रेमिका? इस सवाल पर अभी भी परदा है।
ये खबर अहम क्यों है: ATS सूत्रों ने बताया कि सीमा अपने कई बयानों से पलटी है। इसलिए उसका पॉलिग्राफी टेस्ट कराने पर भी विचार हो रहा है। पूछताछ के दौरान वह लगातार रोती रही, कई सवालों पर गुमराह भी करती रही। इंटेलिजेंस ब्यूरो को इनपुट मिला है कि सीमा के चाचा पाकिस्तानी सेना में सूबेदार हैं। उसका भाई भी पाकिस्तानी आर्मी में है।
पूरी खबर यहां पढ़ें...
4. महाकाल के पुजारियों की चेतावनी- OMG-2 के आपत्तिजनक डायलॉग्स-सीन्स रिलीज से पहले हटा लें
अक्षय कुमार स्टारर फिल्म ओह मॉय गॉड-2 को लेकर उज्जैन के महाकालेश्वर मंदिर के पुजारियों ने चेतावनी दी है। पुजारियों का कहना है कि फिल्म रिलीज होने के बाद सनातन धर्म से जुड़े विवाद सामने आए तो विरोध करेंगे। अच्छा होगा कि जो भी आपत्तिजनक डायलॉग्स और सीन हैं, उन्हें पहले ही हटा लिए जाएं। साधु-संतों को दिखाने के बाद ही फिल्म रिलीज की जाए।
ये खबर अहम क्यों है: बीते महीने फिल्म आदिपुरुष पर हुए विवाद को देखते हुए पुजारियों ने ये फैसला लिया है। वहीं सेंसर बोर्ड ने OMG 2 को सर्टिफिकेट देने से पहले रिव्यू कमेटी को भेजा है। ये फिल्म 11 अगस्त को रिलीज होनी है, टीजर 11 जुलाई आ चुका है।
पूरी खबर यहां पढ़ें...
5. रेसलर्स यौन शोषण केस में बृजभूषण को राहत; कोर्ट ने 2 दिन की अंतरिम जमानत दी
दिल्ली की राउज एवेन्यू कोर्ट ने कुश्ती महासंघ के पूर्व अध्यक्ष और BJP सांसद बृजभूषण सिंह को 2 दिन की अतंरिम जमानत दी है। रेगुलर जमानत पर 20 जुलाई को सुनवाई होगी। बृजभूषण के खिलाफ 6 महिला पहलवानों ने यौन उत्पीड़न के गंभीर आरोप लगाए हैं।
ये खबर अहम क्यों है: बृजभूषण के खिलाफ दिल्ली पुलिस ने 15 सौ पन्नों की चार्जशीट दाखिल की है। पुलिस का कहना है कि उन्होंने जांच में सहयोग किया है, इसलिए गिरफ्तार करने की जरूरत नहीं है। 108 लोगों ने गवाही दी है, इनमें सिर्फ 15 गवाहों ने पहलवानों के आरोपों का समर्थन किया। 93 गवाहों ने पहलवानों के आरोपों की पुष्टि नहीं की।
पूरी खबर यहां पढ़ें...
6. पाकिस्तान में हिंदू मंदिरों की सुरक्षा बढ़ाई गई; बढ़ते हमलों के बाद 400 पुलिसकर्मी तैनात 
पाकिस्तान के सिंध प्रांत में हिंदू मंदिरों की सुरक्षा के लिए 400 से ज्यादा पुलिसकर्मियों को तैनात किया गया है। ये फैसला मंदिरों पर बढ़ते हमलों को देखते हुए लिया गया है। बीते दिनों सिंध के काशमोर में एक मंदिर पर रॉकेट लॉन्चर से हमला हुआ था। हिंदू समुदाय के घरों पर गोलीबारी भी की गई थी।
ये खबर अहम क्यों है: ऑल पाकिस्तान हिंदू राइट्स मूवमेंट के मुताबिक, बंटवारे के वक्त पाकिस्तान में 428 बड़े मंदिर थे। धीरे-धीरे इनकी जमीनों पर कब्जा कर लिया गया और वहां दुकान, रेस्टोरेंट, होटल्स, दफ्तर, सरकारी स्कूल या फिर मदरसे खोल दिए गए। आज यहां सिर्फ 20 बड़े मंदिर बचे हैं।
पूरी खबर यहां पढ़ें...
7. दिल्ली में अगले 4 दिन बारिश का अलर्ट; केंद्र की टीमें नुकसान का जायजा लेने हिमाचल जाएंगी
दिल्ली में अगले 3-4 दिनों तक हल्की से मध्यम बारिश की चेतावनी जारी की है। उत्तराखंड के कई जिलों में भारी बारिश की वजह से लैंडस्लाइड और बाढ़ का अलर्ट है। यहां सोनाली नदी का बांध टूटने से हरिद्वार जिले के लक्सर में बाढ़ का खतरा हो गया है। केंद्र सरकार के अफसरों की 3 टीमें बाढ़, लैंडस्लाइड और उससे हुए नुकसान का जायजा लेने आज हिमाचल जाएंगी।
ये खबर अहम क्यों है: उत्तर प्रदेश में 12 जिलों (अलीगढ़, बिजनौर, गौतम बुद्ध नगर, फर्रुखाबाद, फिरोजाबाद, गाजियाबाद, मथुरा, मेरठ, मुजफ्फरनगर, सहारनपुर, शाहजहांपुर और शामली) के 426 गांवों के 39,216 लोग बाढ़ से प्रभावित हैं। 18 जुलाई तक उत्तर-पश्चिम भारत में सामान्य से 41% अधिक बारिश हुई है। इससे उत्तरी राज्यों से बहने वाली नदियों का जलस्तर लगातार बढ़ रहा है।
पूरी खबर यहां पढ़ें...
आज का कार्टून By मंसूर नकवी...
कुछ अहम खबरें हेडलाइन में…
अब खबर हटके...
जापान में शिव भक्तों ने कांवड़ यात्रा निकाली; 64 किमी चलकर जलाभिषेक किया
भारत से करीब 6 हजार किमी दूर जापान के टोक्यो में शिव भक्तों ने कांवड़ यात्रा निकाली। इसका आयोजन बिहार-झारखंड एसोसिएशन ऑफ जापान ने किया। यात्रा के लिए बिहार के सुल्तानगंज और उत्तराखंड के हरिद्वार से गंगाजल लाया गया था। कांवडियों ने टोक्यो शहर से 64 किमी दूर सीतामा शिव मंदिर तक यात्रा निकाली और यहां पहुंचकर महादेव का जलाभिषेक किया।
भास्कर की एक्सक्लूसिव स्टोरीज, जो सबसे ज्यादा पढ़ी गईं…
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...